Ylen mukaan jakso poistetaan ”sen herättämän lisäjulkisuuden” takia.

Rikollinen mieli -sarja on herättänyt paljon keskustelua. Laura Pohjavirta / Yle

Ylen Rikollinen mieli -sarjan jakso raiskauksesta tuomitusta miehestä järkytti raiskauksen uhria.

Yle on reagoinut kohuun nyt siten, että aikoo poistaa kyseisen jakson striimauspalvelustaan Areenasta eikä näytä jaksoa toistaiseksi myöskään enää televisiossa.

Ylen jo etukäteen keskustelua herättäneessä Rikollinen mieli -dokumenttisarjassa julkaistiin hiljattain jakso, jossa kahdesta raiskauksesta tuomittu mies kertoo elämästään ja tekemistään rikoksista. Kyseessä on sarja, jonka jokaisessa jaksossa haastatellaan vankilaan tuomittua rikollista.

Raiskauksista tuomittua käsittelevässä jaksossa kerrotaan raiskausten uhrista yksilöiviä tietoja paljastamalla, mikä on ollut uhrin suhde tekijään. Kyseisiä tietoja ei ole aiemmin kerrottu julkisuudessa, ja myös rikokseen liittyvän tuomion julkisuuteen annetusta versiosta on salattu kaikki uhrin henkilöllisyyteen ja teon yksityiskohtiin liittyvät tiedot.

Ylen ohjelmassa kerrottujen tietojen perusteella uhrin henkilöllisyys oli vähintäänkin helposti selvitettävissä.

Iltalehti tavoitti uhrin, joka oli valmis kommentoimaan asiaa ja Ylen toimintaa tilanteessa. Uhri vastasi Iltalehden yhteydenottopyyntöön sähköpostitse ja kertoi, ettei Yle ollut häneen yhteydessä missään vaiheessa jaksoon liittyen. Hän sai tiedon ohjelmasta isältään, joka oli lukenut ohjelmasta lehdestä.

– Järkytyin kuullessani ohjelmasta ja vielä enemmän, kun näin ohjelman. Koen, että yksityisyyttäni on loukattu, hän sanoi,

Jutun julkaisun jälkeen uhri kertoi Iltalehdelle, että aikoo tehdä asiasta tutkintapyynnön poliisille. Myös rikosoikeuden professori Matti Tolvanen oli sitä mieltä, että Ylen menettelyssä voi olla kyse jopa yksityiselämää loukkaavasta tiedon levittämisestä. Vähintäänkin menettely oli Tolvasen mielestä hyvin arveluttavaa.

Yle kommentoi asiaa aiemmin sanomalla, että ohjelmassa ei paljasteta rikoksen uhrien henkilöllisyyttä niin, että ”keskivertoihminen tai edes jotkut heistä pystyisivät tunnistamaan ohjelmassa esiintyviä uhreja”.

Iltalehti esitti Ylelle tänään vielä lisäkysymyksiä, joihin vastasi jälleen ohjelman vastaava toimittaja Ville Vilén.

1. Aiotteko pitää kyseisen jakson edelleen nähtävillä?

– Poistamme jakson striimauspalvelustamme. Emme myöskään esitä sitä toistaiseksi televisiossa. Emme ole loukanneet jaksossa tai ohjelmassa kenenkään yksityisyyttä. Poistamme jakson sen herättämän lisäjulkisuuden takia ja tällä tavoin ajattelemme myös jakson rikoksen uhria.

2. Mitä haluaisit sanoa uhrille, joka järkyttyi jakson esittämisestä?

– Olemme pahoillamme, että hän on ollut järkyttynyt jaksosta. Sellainen ei ollut tarkoitus. Kuten olen aiemmin kertonut, ohjelman ajatuksena on pohtia muun muassa sitä, mitä rikoksen tekijöiden mielessä tapahtuu rikoksen teon hetkellä. Tämä on pyritty tekemään rikosten uhreja kunnioittaen.

3. Mitä ajattelet siitä, että uhri aikoo tehdä asiasta tutkintapyynnön poliisille?

– Sen hän on oikeutettu tekemään, mikäli hän niin parhaaksi katsoo.

4. Miten tarkoitat vastauksessasi mainitsemallasi ”keskivertoihmisellä”?

– Tavallista suomalaista henkilöä.

5. Onko jotain, mitä ohjelman tekoprosessissa olisi pitänyt tai voinut tehdä toisin uhrien huomioimisen näkökulmasta?

– Ohjelman tekohetkellä on pyritty toimimaan lakien ja eettisten säännösten mukaan. Hyvässä organisaatiossa tätä prosessia pitää aina tarkastella.